ΓΛΩΣΣΑΡΙΟ

ΓΔ Απασχόλησης, Κοινωνικών Υποθέσεων και Κοινωνικής Ένταξης : Γενική Διεύθυνση Απασχόλησης, Κοινωνικών Υποθέσεων και Κοινωνικής Ένταξης

ΓΔ Προϋπολογισμού : Γενική Διεύθυνση Προϋπολογισμού

ΕΕΣ : Ευρωπαϊκό Ελεγκτικό Συνέδριο (ή "το Συνέδριο")

ΕΚΤ : Ευρωπαϊκό Κοινωνικό Ταμείο

ΕΤΠ : Ευρωπαϊκό Ταμείο Προσαρμογής στην Παγκοσμιοποίηση

Ευρωπαϊκή προστιθέμενη αξία : Η ευρωπαϊκή προστιθέμενη αξία είναι η αξία που προσθέτει μια ενέργεια της ΕΕ στην αξία που θα είχε δημιουργηθεί από τα κράτη μέλη εάν ενεργούσαν μεμονωμένα.

ΟΟΣΑ : Οργανισμός Οικονομικής Συνεργασίας και Ανάπτυξης. Επί του παρόντος, 21 κράτη μέλη της ΕΕ είναι μέλη του ΟΟΣΑ.

Στήριξη του εισοδήματος των εργαζομένων : Δαπάνες σε μετρητά προς αντιστάθμιση της ανεργίας. Περιλαμβάνουν πληρωμές σε απολυθέντες, από δημόσιους πόρους, και συντάξεις στους δικαιούχους πριν από την "κανονική" ηλικία συνταξιοδότησης, εάν οι πληρωμές αυτές καταβάλλονται επειδή είναι άνεργοι ή για λόγους πολιτικής για την αγορά εργασίας. Βλέπε τον ερμηνευτικό οδηγό για τη βάση δεδομένων του ΟΟΣΑ για τις κοινωνικές δαπάνες, ΟΟΣΑ, 2007.

ΣΥΝΟΨΗ

I. Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε το 2006 με στόχο να καταδείξει την αλληλεγγύη της ΕΕ προς τους εργαζομένους που πλήττονται από μαζικές απολύσεις. Το ΕΤΠ πρέπει να διευκολύνει την επανένταξη στην απασχόληση των εργαζομένων αυτών με την παροχή χρηματοδοτικών συνεισφορών για περιορισμένου χρόνου συντονισμένες δέσμες εξατομικευμένων υπηρεσιών. Τέτοιες δέσμες περιλαμβάνουν ενεργητικά μέτρα για την αγορά εργασίας, όπως η κατάρτιση, η ενίσχυση για αυτοαπασχόληση, η καθοδήγηση και η επανατοποθέτηση. Επίσης, συχνά περιλαμβάνουν στήριξη του εισοδήματος και άλλα επιδόματα που καταβάλλονται στους εργαζομένους.

II. Το Ευρωπαϊκό Κοινωνικό Ταμείο (ΕΚΤ) παρέχει επίσης στήριξη σε απολυθέντες εργαζομένους, κυρίως μέσω προγραμμάτων διά βίου μάθησης. Ωστόσο, ενώ σκοπός του ΕΚΤ είναι η αντιμετώπιση μακροχρόνιων διαρθρωτικών ανισορροπιών, το ΕΤΠ σχεδιάστηκε για την αντιμετώπιση βραχυπρόθεσμων και συγκεκριμένων καταστάσεων έκτακτης ανάγκης.

III. Έως τις 31 Δεκεμβρίου 2012, οι δέσμες ενίσχυσης του ΕΤΠ αντιστοιχούσαν σε 627 εκατομμύρια ευρώ για 89 εγκεκριμένες αιτήσεις κρατών μελών. Το ΕΤΠ συγχρηματοδοτεί μέτρα σε ποσοστό 50 % ή 65 %, ενώ το υπόλοιπο ποσοστό καλύπτεται από το οικείο κράτος μέλος.

IV. Το Συνέδριο κατέληξε στα εξής συμπεράσματα:

α) Εξατομικευμένα και καλά συντονισμένα μέτρα προσφέρθηκαν σε όλους σχεδόν τους επιλέξιμους εργαζομένους στο πλαίσιο του ΕΤΠ.

β) Κάθε μέτρο ΕΤΠ μπορεί να είναι επιλέξιμο και για το ΕΚΤ, και ορισμένα κράτη μέλη προτίμησαν να προσφύγουν στο ΕΚΤ αντί του ΕΤΠ.

γ) Δεν τέθηκαν ποσοτικοί στόχοι επανένταξης. Επιπλέον, τα υπάρχοντα στοιχεία δεν είναι επαρκή για την αξιολόγηση της αποτελεσματικότητας των μέτρων όσον αφορά την επανένταξη των εργαζομένων στην απασχόληση.

δ) Το ΕΤΠ προσέφερε ευρωπαϊκή προστιθέμενη αξία στις περιπτώσεις κατά τις οποίες χρησιμοποιήθηκε για τη συγχρηματοδότηση υπηρεσιών για απολυθέντες εργαζομένους ή επιδομάτων που συνήθως δεν υπάρχουν στο πλαίσιο των συστημάτων επιδομάτων ανεργίας των κρατών μελών.

ε) Ωστόσο, σε όλες τις ελεγχθείσες υποθέσεις, το Συνέδριο εντόπισε μέτρα στήριξης του εισοδήματος των εργαζομένων, τα οποία θα είχαν χρηματοδοτηθεί από τα κράτη μέλη ούτως ή άλλως. Οι δέσμες των 16 από τα 19 κράτη μέλη που επωφελήθηκαν από το ΕΤΠ περιλάμβαναν μέτρα στήριξης του εισοδήματος. Συνολικά, τα μέτρα στήριξης του εισοδήματος αντιστοιχούσαν στο 33 % των δαπανών που αποδόθηκαν για όλες τις υποθέσεις ΕΤΠ.

στ) Η διαδικασία έγκρισης του ΕΤΠ, για την οποία είναι αναγκαία μια ad hoc διαδικασία του προϋπολογισμού, είναι πολύ χρονοβόρα. Το γεγονός αυτό παρεμποδίζει την έκφραση αλληλεγγύης εκ μέρους της ΕΕ προς τους απολυθέντες εργαζομένους στους οποίους απευθύνεται.

V. Το Συνέδριο συνιστά τα εξής:

α) Τα κράτη μέλη και η Επιτροπή πρέπει να λάβουν τα αναγκαία μέτρα προκειμένου να εξασφαλιστεί η διαθεσιμότητα ενημερωμένων και αξιόπιστων δεδομένων για την παρακολούθηση της επίτευξης των στόχων και τη σύγκριση της επίδρασης των διαφόρων μέτρων.

β) Το Ευρωπαϊκό Κοινοβούλιο, το Συμβούλιο και η Επιτροπή πρέπει να εξετάσουν το ενδεχόμενο περιορισμού της χρηματοδότησης της ΕΕ σε μέτρα που προσδοκάται να προσφέρουν ευρωπαϊκή προστιθέμενη αξία, αντί να χρηματοδοτούν ήδη υπάρχοντα εθνικά καθεστώτα στήριξης του εισοδήματος των εργαζομένων.

γ) Το Ευρωπαϊκό Κοινοβούλιο, το Συμβούλιο και η Επιτροπή πρέπει να εξετάσουν, ως εναλλακτική λύση αντί του ισχύοντος καθεστώτος ΕΤΠ, τη δυνατότητα προσαρμογής του πλαισίου του ΕΚΤ και των πιστώσεων χρηματοδότησής του, προκειμένου να στηρίζει ταχύτερα εργαζομένους που πλήττονται από μαζικές απολύσεις.

ΕΙΣΑΓΩΓΗ

1. Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε το 2006 με στόχο να καταδείξει την αλληλεγγύη της ΕΕ προς τους εργαζομένους που πλήττονται από μαζικές απολύσεις. Το ΕΤΠ πρέπει να διευκολύνει την επανένταξη στην απασχόληση των εργαζομένων αυτών με την παροχή χρηματοδοτικών συνεισφορών για περιορισμένου χρόνου συντονισμένες δέσμες εξατομικευμένων υπηρεσιών [1]. Τέτοιες δέσμες περιλαμβάνουν ενεργητικά μέτρα για την αγορά εργασίας, όπως η κατάρτιση, η ενίσχυση για αυτοαπασχόληση, η καθοδήγηση και η επανατοποθέτηση. Επίσης, συχνά περιλαμβάνουν στήριξη του εισοδήματος και άλλα επιδόματα που καταβάλλονται στους εργαζομένους.

2. Το ΕΤΠ δεν εντάσσεται στο πολυετές δημοσιονομικό πλαίσιο. Ως εκ τούτου, κάθε αίτηση στήριξης από το ΕΤΠ που υποβάλλεται από ένα κράτος μέλος πρέπει να υποβληθεί σε διεξοδική αξιολόγηση από την Επιτροπή και να λάβει έγκριση από την αρμόδια για τον προϋπολογισμό αρχή της ΕΕ (Συμβούλιο και Ευρωπαϊκό Κοινοβούλιο). Η διαχείριση του ΕΤΠ επιμερίζεται μεταξύ της Επιτροπής και των κρατών μελών.

3. Οι απολυθέντες εργαζόμενοι μπορούν επίσης να τύχουν στήριξης από το Ευρωπαϊκό Κοινωνικό Ταμείο, κυρίως μέσω προγραμμάτων διά βίου μάθησης. Ωστόσο, ενώ σκοπός του ΕΚΤ είναι η αντιμετώπιση μακροχρόνιων διαρθρωτικών ανισορροπιών, το ΕΤΠ σχεδιάστηκε για την αντιμετώπιση βραχυπρόθεσμων και συγκεκριμένων καταστάσεων έκτακτης ανάγκης.

4. Το ΕΤΠ στηρίζει εργαζομένους που απολύονται ως αποτέλεσμα των μεγάλων διαρθρωτικών αλλαγών στη μορφή του παγκόσμιου εμπορίου λόγω της παγκοσμιοποίησης (500 ή περισσότερες απολύσεις [2] σε μία ή περισσότερες επιχειρήσεις στην ΕΕ), όταν οι απολύσεις αυτές έχουν σημαντικό αρνητικό αντίκτυπο στην περιφερειακή ή τοπική οικονομία ("κριτήριο του επηρεασμού του εμπορίου"). Στο πλαίσιο αυτό, τα αιτούντα κράτη μέλη πρέπει να αποδείξουν ότι οι απολύσεις συνδέονται με σημαντική αύξηση των εισαγωγών στην ΕΕ, με ταχεία μείωση του μεριδίου αγοράς της ΕΕ σε συγκεκριμένο κλάδο ή με μετεγκατάσταση σε τρίτες χώρες.

5. Κατά παρέκκλιση, από την 1η Μαΐου 2009 έως τις 31 Δεκεμβρίου 2011, το ΕΤΠ κάλυπτε επίσης τους εργαζομένους που απολύθηκαν ως άμεσο αποτέλεσμα της παγκόσμιας χρηματοπιστωτικής και οικονομικής κρίσης ("κριτήριο της κρίσης") [3].

6. Παραδείγματος χάριν, όταν οι επιπτώσεις της κρίσης κατέστρεψαν τη ναυπηγική βιομηχανία της Δανίας, η συνέπεια ήταν απολύσεις. Στο εν λόγω κράτος μέλος, το ΕΤΠ στήριξε τους απολυθέντες εργαζομένους του τελευταίου δανικού ναυπηγείου (βλέπε εικόνα 1). Άλλο παράδειγμα αποτελεί η γερμανική αυτοκινητοβιομηχανία, η οποία επλήγη ιδιαίτερα στις περιφέρειες της Κάτω Σαξονίας και της Βόρειας Ρηνανίας-Βεστφαλίας (βλέπε εικόνα 2).

7. Από τις 9 Μαρτίου 2007 (ημερομηνία της πρώτης αίτησης) έως τις 31 Δεκεμβρίου 2012, το σύνολο των εγκεκριμένων ενισχύσεων στο πλαίσιο του ΕΤΠ ανήλθε σε 627 εκατομμύρια ευρώ (379 εκατομμύρια ευρώ από τον προϋπολογισμό της ΕΕ και 247 εκατομμύρια ευρώ από τα κράτη μέλη) για 89 εγκεκριμένες αιτήσεις [4] από ετήσιο ανώτατο όριο προϋπολογισμού ύψους 500 εκατομμυρίων ευρώ κατά την περίοδο 2007-2013. Το ΕΤΠ συγχρηματοδοτεί μέτρα σε ποσοστό 50 % ή 65 % [5], ενώ το υπόλοιπο ποσοστό καλύπτεται από το οικείο κράτος μέλος.

8. Η διάρκεια του ΕΤΠ έχει προγραμματιστεί έως τις 31 Δεκεμβρίου 2013. Ωστόσο, η Επιτροπή έχει προτείνει τη συνέχισή του με νέο κανονισμό ΕΤΠ έως τις 31 Δεκεμβρίου 2020 [6].

Εικόνα 1

+++++ TIFF +++++

© Βιομηχανικό πάρκο Lindø A/S.

Εικόνα 2

+++++ TIFF +++++

© Ευρωπαϊκό Ελεγκτικό Συνέδριο.

ΕΜΒΕΛΕΙΑ ΚΑΙ ΤΡΟΠΟΣ ΠΡΟΣΕΓΓΙΣΗΣ ΤΟΥ ΕΛΕΓΧΟΥ

9. Γενικός στόχος του ελέγχου ήταν να αξιολογηθεί η συμβολή του ΕΤΠ, υπό μορφή ευρωπαϊκής προστιθέμενης αξίας, στην παροχή δυνατότητας στους απολυθέντες εργαζομένους να επιστρέψουν το συντομότερο στην αγορά εργασίας. Το Συνέδριο εξέτασε ιδίως τα ακόλουθα ερωτήματα:

α) Έτυχαν όλοι οι πληγέντες εργαζόμενοι εξατομικευμένων μέτρων ΕΤΠ και συντονίστηκαν τα ενεργητικά μέτρα για την αγορά εργασίας που συγχρηματοδοτήθηκαν από το ΕΤΠ με άλλα παρόμοια μέτρα (ήτοι μέτρα του ΕΚΤ και των κρατών μελών);

β) Υπήρξε το ΕΤΠ αποτελεσματικό από την άποψη της επανένταξης στην αγορά εργασίας;

γ) Προσδοκάται να προσφέρει ευρωπαϊκή προστιθέμενη αξία η φύση των μέτρων ΕΤΠ;

δ) Εφαρμόστηκε εγκαίρως η διαδικασία έγκρισης του ΕΤΠ;

10. Πραγματοποιήθηκαν επιτόπιοι έλεγχοι για οκτώ υποθέσεις σε τέσσερα κράτη μέλη (από δύο στη Δανία, τη Γερμανία, την Ιρλανδία και τη Λιθουανία) στα οποία εκτελέστηκε το ΕΤΠ. Η αξία τους αντιστοιχούσε σε ποσό 67 εκατομμυρίων ευρώ από τα 627 εκατομμύρια ευρώ (10,7 %) των ενισχύσεων ΕΤΠ που ανελήφθησαν έως τις 31 Δεκεμβρίου 2012. Το δείγμα των οκτώ υποθέσεων συνίστατο μόνο σε υλοποιηθείσες υποθέσεις και αντανακλούσε τα διαφορετικά μεγέθη των οικονομιών της ΕΕ, την ποικιλομορφία των πληγέντων κλάδων της οικονομίας και τις σημαντικές διαφορές μεταξύ των κριτηρίων παρέμβασης ΕΤΠ (βλέπε πίνακα 1).

ΠΙΝΑΚΑΣ 1

ΣΥΝΟΨΗ ΤΩΝ ΕΛΕΓΧΘΕΙΣΩΝ ΥΠΟΘΕΣΕΩΝ ΕΤΠ [1001]

Πηγή: Ευρωπαϊκή Επιτροπή.

Κράτος μέλος | Ονομασία υπόθεσης | Αριθμός υπόθεσης | Τομέας | Κριτήριο | Μήνας πληρωμής |

Γερμανία | Nokia | EGF/2009/002 | Τηλεπικοινωνίες | εμπόριο | 12/2009 |

Karmann | EGF/2009/013 | Αυτοκινητοβιομηχανία | εμπόριο | 06/2010 |

Δανία | Danfoss Group | EGF/2009/015 | Μηχανική | κρίση | 11/2010 |

Odense Steel Shipyard (I) | EGF/2010/025 | Ναυπηγική | κρίση | 08/2011 |

Ιρλανδία | Dell | EGF/2009/008 | Συσκευές πληροφορικής | κρίση | 03/2010 |

SR Technics | EGF/2009/021 | Αεροναυτική | κρίση | 12/2010 |

Λιθουανία | AB Snaige | EGF/2009/010 | Οικιακές συσκευές | κρίση | 06/2010 |

"Construction" | EGF/2009/017 | Κατασκευές | κρίση | 06/2010 |

11. Ο έλεγχος κάλυψε την περίοδο από την 1η Ιανουαρίου 2007 έως τις 31 Δεκεμβρίου 2012 και διενεργήθηκε μέσω συνομιλιών, εξέτασης των εγγράφων που βρίσκονται στην κατοχή της Επιτροπής και των αρχών των τεσσάρων ελεγχθέντων κρατών μελών, καθώς και ανάλυσης των δεδομένων σχετικά με τα ποσοστά επανένταξης. Ο έλεγχος στα κράτη μέλη περιλάμβανε και τη διοργάνωση οκτώ συσκέψεων ομάδων προβληματισμού, κατά τις οποίες οι διάφοροι τοπικοί ενδιαφερόμενοι του ΕΤΠ (ακαδημαϊκοί, διοικητικές αρχές και κοινωνικοί εταίροι) είχαν τη δυνατότητα να ανταλλάξουν απόψεις (βλέπε εικόνα 3).

12. Επιπλέον των ανωτέρω, αναλύθηκαν τα αποτελέσματα της ενδιάμεσης αξιολόγησης της Επιτροπής σχετικά με το ΕΤΠ [7]. Η έκθεση ενδιάμεσης αξιολόγησης του Δεκεμβρίου 2011 κάλυπτε τις πρώτες 15 υποθέσεις [8] που συγχρηματοδοτήθηκαν από το ΕΤΠ σε οκτώ κράτη μέλη. Μία από αυτές (Nokia, Γερμανία) περιλαμβανόταν στο δείγμα για το οποίο το Συνέδριο πραγματοποίησε επιτόπιους ελέγχους.

13. Τέλος, το Συνέδριο πραγματοποίησε έρευνα αποστέλλοντας ερωτηματολόγια σε κράτη μέλη (Βουλγαρία, Εσθονία, Κύπρος, Λετονία, Λουξεμβούργο, Ουγγαρία, Σλοβακία και Ηνωμένο Βασίλειο), προκειμένου να προσδιορίσει τους λόγους για τους οποίους δεν προσέφυγαν στο ΕΤΠ.

Εικόνα 3

+++++ TIFF +++++

© Ευρωπαϊκό Ελεγκτικό Συνέδριο.

ΠΑΡΑΤΗΡΗΣΕΙΣ

ΕΞΑΤΟΜΙΚΕΥΜΕΝΑ ΚΑΙ ΚΑΛΑ ΣΥΝΤΟΝΙΣΜΕΝΑ ΜΕΤΡΑ ΠΡΟΣΦΕΡΘΗΚΑΝ ΣΕ ΟΛΟΥΣ ΣΧΕΔΟΝ ΤΟΥΣ ΕΡΓΑΖΟΜΕΝΟΥΣ

14. Προκειμένου να καταδεικνύεται αλληλεγγύη σε όλους τους πληγέντες εργαζομένους, πρέπει να προσφέρονται εξατομικευμένα μέτρα όχι μόνο στους απολυθέντες εργαζόμενους της κυρίως πληγείσας επιχείρησης, αλλά και στους εργαζόμενους που απασχολούσαν οι προμηθευτές της εν λόγω επιχείρησης.

15. Στις ελεγχθείσες υποθέσεις σχεδόν όλοι οι πληγέντες εργαζόμενοι μπόρεσαν να επωφεληθούν από μέτρα ΕΤΠ. Δεν εντοπίστηκαν περιπτώσεις εκ προθέσεως αποκλεισμού δυνητικών δικαιούχων.

16. Ωστόσο, στις υποθέσεις Karmann και Dell, το Συνέδριο διαπίστωσε ότι άγνωστος αριθμός απολυθέντων εργαζομένων που απασχολούνταν προηγουμένως από τους προμηθευτές των επιχειρήσεων που επλήγησαν δεν είχαν συμπεριληφθεί σε κανένα μέτρο στήριξης ΕΤΠ [9]. Οι κύριοι λόγοι μη συμπερίληψής τους συνδέονται με δυσχέρειες που αντιμετωπίζουν τα κράτη μέλη όσον αφορά τον καθορισμό των προμηθευτών που επλήγησαν.

ΟΙ ΥΠΗΡΕΣΙΕΣ ΕΞΑΤΟΜΙΚΕΥΘΗΚΑΝ

17. Οι υπηρεσίες που προσφέρθηκαν στους δυνητικούς δικαιούχους ήταν κατά γενικό κανόνα προσαρμοσμένες στις ανάγκες τους και, ως εκ τούτου, ήταν πιθανότατο να επιτύχουν αποτελέσματα. Αυτή η θετική πτυχή, η οποία ήδη αναφέρθηκε στην ενδιάμεση αξιολόγηση, επιβεβαιώθηκε από την αξιολόγηση του Συνεδρίου σχετικά με τις οκτώ ελεγχθείσες υποθέσεις ΕΤΠ. Συγκεκριμένα παραδείγματα εξατομικευμένων υπηρεσιών παρέχονται στο πλαίσιο 1.

18. Στην Ιρλανδία, οι αιτήσεις δεν προσδιόριζαν πάντοτε τη σύνδεση εξατομικευμένων υπηρεσιών και πραγματικών αναγκών της αγοράς εργασίας. Ως εκ τούτου, σε αυτό το στάδιο υποβολής της αίτησης, δεν προσδιοριζόταν κατά πόσο τα προτεινόμενα μέτρα ήταν τα καταλληλότερα για τη στήριξη της επανένταξης των απολυθέντων εργαζομένων.

ΤΑ ΜΕΤΡΑ ΕΤΠ ΗΤΑΝ ΚΑΤΑ ΓΕΝΙΚΟ ΚΑΝΟΝΑ ΚΑΛΑ ΣΥΝΤΟΝΙΣΜΕΝΑ ΜΕ ΤΑ ΕΘΝΙΚΑ ΜΕΤΡΑ ΚΑΙ ΤΟ ΕΚΤ

19. Προκειμένου να μεγιστοποιούνται οι επιδράσεις των μέτρων ΕΤΠ, ο κανονισμός ΕΤΠ ορίζει ότι αυτά πρέπει πάντοτε να λαμβάνουν τη μορφή συντονισμένης δέσμης εξατομικευμένων υπηρεσιών, ήτοι πρόκειται για συντονισμό με μέτρα που προηγούνται των εξατομικευμένων υπηρεσιών που συγχρηματοδοτούνται από το ΕΤΠ ή τις συνοδεύουν [10]. Τα κράτη μέλη πρέπει επίσης να συντονίζουν τις παρεμβάσεις τους με τα διαρθρωτικά ταμεία [11], ιδίως το ΕΚΤ.

20. Το Συνέδριο παρατήρησε ότι, κατά γενικό κανόνα, τα κράτη μέλη συντόνισαν αποτελεσματικά τα μέτρα ΕΤΠ με τα μέτρα ΕΚΤ και τα εθνικά μέτρα για την αγορά εργασίας. Τα υφιστάμενα μέτρα ΕΚΤ συνήθως συμπληρώνονταν από πρόσθετα μέτρα ΕΤΠ που είχαν σχεδιαστεί ειδικά για να ανταποκρίνονται στις ανάγκες των εργαζομένων.

21. Επιπλέον, στις οκτώ ελεγχθείσες υποθέσεις, το Συνέδριο δεν εντόπισε περιπτώσεις αλληλεπικάλυψης μεταξύ των διαφόρων μέτρων ή διπλής χρηματοδότησης προσώπων.

ΠΛΑΙΣΙΟ 1

ΤΡΕΙΣ ΠΕΡΙΠΤΩΣΕΙΣ ΔΕΣΜΩΝ ΕΞΑΤΟΜΙΚΕΥΜΕΝΩΝ ΥΠΗΡΕΣΙΩΝ ΣΤΗΝ ΙΡΛΑΝΔΙΑ ΚΑΙ ΤΗ ΔΑΝΙΑ

Στην υπόθεση Dell, οι ιρλανδικές αρχές παρείχαν υπηρεσίες παιδικής μέριμνας και εκπαίδευσης εξ αποστάσεως. Τα συμβούλια επιχειρήσεων πόλεων και κομητειών διοργάνωσαν ειδικά μαθήματα για τους απολυμένους εργαζομένους της Dell ("Ξεκινήστε τη δική σας επιχείρηση"), καθώς και συμβουλευτική υποστήριξη για την αντιμετώπιση των διοικητικών διαδικασιών.

Στην υπόθεση SR Technics, σχεδιάστηκαν ειδικά ορισμένα προγράμματα μαθημάτων, όπως μαθήματα αεροναυπηγικής με την ιρλανδική Αρχή Πολιτικής Αεροπορίας. Στις περιπτώσεις κατά τις οποίες δεν μπορούσαν να παρασχεθούν σχετικά μαθήματα ειδικά για τους απολυθέντες εργαζομένους, παρασχέθηκαν επιχορηγήσεις ώστε να μπορέσουν να παρακολουθήσουν κατάλληλα προγράμματα μαθημάτων που παραδίδονται σε μεγαλύτερο πληθυσμό (το 80 % αυτών ήταν τεχνικά μαθήματα ή μαθήματα σχετικά με την αεροπορική βιομηχανία). Για πρώτη φορά στην Ιρλανδία, η Αρχή κατάρτισης και απασχόλησης συνεργάστηκε με το Υπουργείο Άμυνας και το Υπουργείο Παιδείας και Δεξιοτήτων για τη δημιουργία προγραμμάτων μαθητείας για πολίτες.

Στη Δανία (Odense Steel Shipyard (Ι)), το ΕΤΠ διευκόλυνε την εφαρμογή εκπαιδευτικών μέτρων υψηλής ποιότητας. Τα μέτρα αυτά ήταν περισσότερο μακροπρόθεσμου και εξατομικευμένου χαρακτήρα, οδηγούσαν στην απόκτηση προσόντων ανώτερων από εκείνα που συνήθως προσφέρονται σε ανέργους και παρείχαν τη δυνατότητα τομεακού αναπροσανατολισμού. Σύμφωνα με αρκετούς συμμετέχοντες στην ομάδα προβληματισμού που διοργάνωσαν οι ελεγκτές, οι εξατομικευμένες υπηρεσίες υπερέβησαν την εμβέλεια των εθνικών εξατομικευμένων μέτρων και θεωρήθηκαν μοναδική ευκαιρία, δεδομένου ότι χάρις σε αυτές οι απολυθέντες εργαζόμενοι κατέστησαν κύριοι του προσωπικού τους σχεδίου επανένταξης.

ΟΡΙΣΜΕΝΑ ΚΡΑΤΗ ΜΕΛΗ ΠΡΟΤΙΜΗΣΑΝ ΤΟ ΕΚΤ ΑΝΤΙ ΤΟΥ ΕΤΠ

22. Μολονότι το ΕΚΤ δεν έχει σχεδιαστεί για την αντιμετώπιση απρόβλεπτων γεγονότων, όλα τα μέτρα στο πλαίσιο του κανονισμού ΕΤΠ μπορούν να εφαρμόζονται εξίσου στο πλαίσιο του ΕΚΤ [12]. Το εάν το ΕΚΤ μπορεί να συγχρηματοδοτεί ή όχι στήριξη προς εργαζομένους που απολύονται μαζικά λόγω απρόβλεπτου γεγονότος εξαρτάται κατ’ ουσίαν από τους εθνικούς κανόνες επιλεξιμότητας και το περιεχόμενο των επιχειρησιακών προγραμμάτων.

23. Από το ερωτηματολόγιο του ΕΕΣ προς τα κράτη μέλη που δεν χρησιμοποίησαν ποτέ παρέμβαση του ΕΤΠ προέκυψαν συμπερασματικά οι εξής λόγοι για τους οποίους προτιμήθηκε το ΕΚΤ αντί του ΕΤΠ:

α) Το υψηλότερο ποσοστό συγχρηματοδότησης για το ΕΚΤ (έως και 85 %) σε σύγκριση με το ΕΤΠ (έως και 65 %) αποτελεί αντικίνητρο για την υποβολή αιτήσεων ένταξης στο τελευταίο. Το γεγονός αυτό, το οποίο δήλωσαν έξι κράτη μέλη [13], είχε ήδη αναγνωριστεί από την Επιτροπή το 2010 [14].

β) Το ΕΚΤ μπορεί να εφαρμοστεί ταχύτερα σε σύγκριση με το ΕΤΠ ή οι εθνικές διοικήσεις είναι πιο εξοικειωμένες με το ΕΚΤ [15].

γ) Δεν υπάρχει προχρηματοδότηση από το ΕΤΠ [16].

δ) Η διαδικασία έγκρισης των αιτήσεων ΕΤΠ είναι χρονοβόρα [17].

24. Οι πιο περιοριστικοί όροι του ΕΤΠ, ιδίως το κριτήριο του επηρεασμού του εμπορίου, είναι ένας άλλος λόγος για τον οποίο προτιμάται το ΕΚΤ έναντι του ΕΤΠ. Μετά από μια μαζική απόλυση, ορισμένα κράτη μέλη ενδέχεται να βρίσκουν ευκολότερο να ανακατευθύνουν τη χρηματοδότηση του ΕΚΤ προς στήριξη των απολυθέντων εργαζομένων παρά να υποβάλουν αίτηση για χρηματοδότηση από το ΕΤΠ. Παραδείγματος χάριν, οι βρετανικές αρχές δεν ζήτησαν ποτέ συνδρομή του ΕΤΠ, μολονότι εντόπισαν 18 περιπτώσεις για τις οποίες θα μπορούσε να είχε εγκριθεί η εν λόγω στήριξη [18].

Η ΕΠΑΝΕΝΤΑΞΗ ΣΤΗΝ ΑΠΑΣΧΟΛΗΣΗ ΤΩΝ ΕΡΓΑΖΟΜΕΝΩΝ ΠΟΥ ΕΤΥΧΑΝ ΣΤΗΡΙΞΗΣ ΤΟΥ ΕΤΠ ΔΕΝ ΜΠΟΡΕΙ ΝΑ ΕΚΤΙΜΗΘΕΙ ΑΞΙΟΠΙΣΤΑ

25. Προκειμένου να αξιολογηθούν οι επιδόσεις ενός ταμείου, είναι αναγκαία η παρακολούθηση και η αξιολόγηση των αποτελεσμάτων και του αντικτύπου του καθώς και η σύγκρισή τους με άλλων καθεστώτων που έχουν παρόμοιους στόχους. Λαμβάνοντας υπόψη το στόχο του ΕΤΠ, ο σημαντικότερος δείκτης επιδόσεών του είναι η ικανότητα επανένταξης απολυθέντων εργαζομένων.

26. Το Συνέδριο επαλήθευσε ότι τα ποσοστά επανένταξης που υπολογίστηκαν ως ποσοστό των εργαζομένων που επανεντάχθηκαν επί των πληγέντων εργαζομένων ήταν διαθέσιμα και για τις οκτώ ελεγχθείσες υποθέσεις. Στον πίνακα 2 παρουσιάζονται τα εν λόγω ποσοστά για διαφορετικές συγκεκριμένες καταληκτικές περιόδους.

ΠΙΝΑΚΑΣ 2

ΠΟΣΟΣΤΑ ΕΠΑΝΕΝΤΑΞΗΣ ΓΙΑ ΤΙΣ ΟΚΤΩ ΕΛΕΓΧΘΕΙΣΕΣ ΥΠΟΘΕΣΕΙΣ

Σημειώσεις:

- Όλα τα δεδομένα βασίζονται σε στοιχεία των κρατών μελών. Τα στοιχεία σχετικά με την επανένταξη δεν είναι ακριβή.

- Οι επανενταχθέντες συμμετέχοντες είτε είναι αυτοαπασχολούμενοι είτε απασχολούνται στην αγορά εργασίας κατά το εν λόγω χρονικό διάστημα.

- μ.δ. = μη διαθέσιμο (ο αριθμός ή το ποσοστό των εργαζομένων δεν είναι διαθέσιμα).

Πηγή: Κράτη μέλη.

| Nokia | Karmann | Danfoss | Odense | Dell | SR Technics | AB Snaige | Construction |

DE | DE | DK | DK | IE | IE | LT | LT |

Αριθμός | % | Αριθμός | % | Αριθμός | % | Αριθμός | % | Αριθμός | % | Αριθμός | % | Αριθμός | % | Αριθμός | % |

Πληγέντες εργαζόμενοι, εκ των οποίων: | 1337 | | 2476 | | 1021 | | 1358 | | 2840 | | 1135 | | 751 | | 1612 | |

Συμμετέχοντες σε μέτρα του ΕΤΠ | 1305 | 98 % | 1740 | 70 % | 385 | 38 % | 568 | 42 % | 2606 | 92 % | 756 | 67 % | 457 | 61 % | 773 | 48 % |

Σωρευτική επανένταξη των συμμετεχόντων: | | | | | | | | | | | | | | | | |

κατά τη λήξη του ΕΤΠ | 385 | 30 % | 636 | 37 % | 89 | 23 % | 198 | 35 % | 560 | 21 % | μ.δ. | μ.δ. | 162 | 35 % | 453 | 59 % |

μεταξύ 3 και 12 μηνών μετά τη λήξη του ΕΤΠ | 627 | 48 % | μ.δ. | μ.δ. | μ.δ. | μ.δ. | μ.δ. | μ.δ. | 1272 | 49 % | 334 | 44 % | 159 | 35 % | 410 | 53 % |

12 μήνες μετά από τη λήξη του ΕΤΠ | μ.δ. | μ.δ. | 1178 | 68 % | 136 | 35 % | μ.δ. | μ.δ. | μ.δ. | μ.δ. | μ.δ. | μ.δ. | 191 | 42 % | 458 | 59 % |

27. Ενώ τα στοιχεία σχετικά με την επανένταξη κατά τη λήξη των μέτρων ΕΤΠ ήταν διαθέσιμα για όλους τους εργοδότες, εκτός από την υπόθεση SR Technics, τα δεδομένα συχνά δεν ήταν διαθέσιμα ("μ.δ.") για τις λοιπές καταληκτικές περιόδους που παρουσιάζονται στον πίνακα 2. Στην υπόθεση Odense Steel Shipyard (Ι), λόγω του χρονοδιαγράμματος των μέτρων ΕΤΠ [19], δεν υπήρχαν διαθέσιμα στοιχεία σχετικά με την κατάσταση των πληγέντων εργαζομένων ένα έτος αργότερα. Πλήρης επισκόπηση ήταν δυνατή μόνο για τη Λιθουανία. Ο πίνακας καταδεικνύει ότι το ΕΤΠ συνέβαλε σε κάποιο βαθμό στην επανένταξη των απολυθέντων εργαζομένων.

28. Στο πλέον επιτυχημένο παράδειγμα (υπόθεση Construction, Λιθουανία), το 59 % του συνόλου των απολυθέντων εργαζομένων είχε επανενταχθεί κατά τη λήξη των μέτρων του ΕΤΠ. Το χαμηλότερο ποσοστό επανένταξης στο στάδιο αυτό ήταν 21 % των εργαζομένων οι οποίοι επανεντάχθηκαν αμέσως μετά τη λήξη της συνδρομής του ΕΤΠ (υπόθεση Dell, Ιρλανδία). Λαμβάνοντας υπόψη την κατάσταση 12 μήνες μετά τη λήξη των μέτρων ΕΤΠ, το υψηλότερο ποσοστό επανένταξης που αναφέρθηκε ήταν 68 % (υπόθεση Karmann, Γερμανία)· ωστόσο, μόνο για τέσσερις από τις οκτώ υποθέσεις υπήρχαν διαθέσιμα στοιχεία στο στάδιο αυτό.

ΈΛΛΕΙΨΗ ΣΤΟΧΩΝ ΕΠΑΝΕΝΤΑΞΗΣ ΚΑΙ ΕΙΔΙΚΩΝ ΔΕΔΟΜΕΝΩΝ ΕΠΙΔΟΣΕΩΝ ΤΟΥ ΕΤΠ

29. Πολλαπλοί παράγοντες επηρέασαν αρνητικά την ποιότητα και τη διαθεσιμότητα των στοιχείων σχετικά με την επανένταξη. Πρώτον, τα κράτη μέλη κατά γενικό κανόνα δεν είχαν θέσει ποσοτικούς στόχους επανένταξης. Από τις οκτώ ελεγχθείσες υποθέσεις, μόλις μία [20] περιλάμβανε τέτοιο στοιχείο. Ως εκ τούτου, δεν είναι δυνατό να εκτιμηθεί η αποτελεσματικότητα των μέτρων όσον αφορά την επίτευξη των στόχων τους.

30. Δεύτερον, στη Γερμανία, τη Δανία και την Ιρλανδία, οι δημόσιες ή ιδιωτικές υπηρεσίες απασχόλησης, κατά τη συλλογή των στοιχείων σχετικά με την επανένταξη, δεν πραγματοποιούσαν συστηματικά διάκριση μεταξύ του ΕΤΠ, του ΕΚΤ και των λοιπών εθνικών μέτρων που είχαν σχεδιαστεί ειδικά για τους εργαζομένους οι οποίοι πλήττονται από μαζικές απολύσεις.

31. Παραδείγματος χάριν, στη Γερμανία, ο συνδυασμός διαφόρων ενοτήτων κατάρτισης χρηματοδοτούμενων από το ΕΚΤ και το ΕΤΠ δυσχέρανε την απομόνωση του αντικτύπου των επιμέρους μέτρων, ή ομάδων μέτρων, επανένταξης [21]. Επίσης, σημαντικό αντίκτυπο στην επανένταξη είχαν εξωτερικοί παράγοντες (γενική οικονομική κατάσταση, συμμετοχή της Volkswagen στην υπόθεση Karmann, επιδοτήσεις για την απασχόληση).

32. Τρίτον, οι ελεγχθείσες αρχές των κρατών μελών κατά γενικό κανόνα δεν πραγματοποιούσαν διάκριση μεταξύ των δύο κύριων ειδών μέτρων ΕΤΠ:

α) ενεργητικά μέτρα για την αγορά εργασίας, όπως κατάρτιση, ενίσχυση για αυτοαπασχόληση, καθοδήγηση και επανατοποθέτηση·

β) στήριξη εισοδήματος που καταβάλλεται στους εργαζομένους.

33. Ενώ η σημαντική αυτή διάκριση απουσίαζε στη Γερμανία, τη Δανία και την Ιρλανδία, τα στοιχεία που παρείχε η λιθουανική διαχειριστική αρχή σχετικά με την επανένταξη πραγματοποιούσαν διάκριση ακόμη και μεταξύ των εργαζομένων που συμμετείχαν σε καθένα από τα διάφορα μέτρα.

34. Επιπλέον, δεν υπάρχουν συγκεκριμένες πληροφορίες που να καθιστούν δυνατό τον εντοπισμό των συγχρηματοδοτούμενων από το ΕΚΤ έργων τα οποία θα μπορούσαν πράγματι να πληρούν τα κριτήρια παρέμβασης του ΕΤΠ. Ο εντοπισμός τους θα ήταν χρήσιμος προκειμένου να πραγματοποιηθούν συγκρίσεις μεταξύ των ποσοστών επανένταξης που πέτυχαν ταμεία με διαφορετικές δημοσιονομικές, νομικές και επιχειρησιακές ρυθμίσεις. Στη συνέχεια, αυτό θα συνέβαλε στη μέτρηση του αντικτύπου του ΕΤΠ. Η ανεπαρκής ποιότητα (έλλειψη ακρίβειας, πληρότητας και συνέπειας) των διαθέσιμων πληροφοριακών στοιχείων παρακολούθησης του ΕΚΤ έχει ήδη επισημανθεί σε προηγούμενους ελέγχους επιδόσεων από το Συνέδριο. Ειδικότερα, η Επιτροπή δεν διαθέτει συνεπή και αξιόπιστα δεδομένα σχετικά με τις επιδόσεις που αφορούν στόχους τους οποίους υποστηρίζει η ΕΕ, ενώ η αξιολόγηση και η εποπτεία της δεν είναι επί του παρόντος προσανατολισμένες προς τις επιδόσεις [22].

ΔΥΣΧΕΡΕΙΑ ΣΥΓΚΡΙΣΗΣ ΤΩΝ ΣΤΟΙΧΕΙΩΝ ΣΧΕΤΙΚΑ ΜΕ ΤΗΝ ΕΠΑΝΕΝΤΑΞΗ

35. Η σύγκριση των στοιχείων σχετικά με την επανένταξη παρουσιάζει δυσχέρειες υπό οποιεσδήποτε συνθήκες. Όπως αναφέρεται στην ενδιάμεση αξιολόγηση του ΕΤΠ, τα αποτελέσματα όσον αφορά την επανένταξη επηρεάστηκαν από παράγοντες τόσο από την πλευρά της προσφοράς (προσόντα των απολυθέντων εργαζομένων) όσο και από την πλευρά της ζήτησης (τοπικές οικονομικές συνθήκες και συνθήκες της αγοράς εργασίας) [23].

36. Ωστόσο, στο πλαίσιο του ΕΤΠ την εν λόγω σύγκριση παρεμπόδισε ένα πρόσθετο στοιχείο. Πρόκειται για τις διαφορές μεταξύ του χρόνου εκτέλεσης του ΕΤΠ και άλλων δράσεων στην αγορά εργασίας, δεδομένου ότι οι εργαζόμενοι με τη μεγαλύτερη ανάγκη για βοήθεια αφέθηκαν στο ΕΤΠ, του οποίου η εκτέλεση είναι σχετικά βραδύτερη (βλέπε πλαίσιο 2 και σημείο 42).

37. Ειδικότερα, δεδομένου ότι τόσο το ΕΚΤ όσο και το ΕΤΠ στηρίζουν την κατάρτιση και την επανένταξη των ανέργων, είναι αναγκαία μια τέτοια σύγκριση όσον αφορά τη χρηστή δημοσιονομική διαχείριση, καθώς θα μπορούσε να αναδείξει δυνητικά διαρθρωτικά προβλήματα. Το πλαίσιο 2 περιλαμβάνει σχετικό παράδειγμα.

38. Το ανωτέρω παράδειγμα καταδεικνύει ότι η έγκαιρη δράση αποτελεί ένα από τα σημαντικότερα κριτήρια όταν ένα ταμείο με στόχους επανένταξης στοχεύει σε κάποιο βαθμό επιτυχίας. Η υπόθεση Nokia καταδεικνύει επίσης ότι τόσο το ΕΤΠ όσο και το ΕΚΤ υποστήριζαν την ίδια ομάδα-στόχο, αλλά για λόγους διαμετρικά αντίθετους με τον σκοπό για τον οποίο είχε σχεδιαστεί κάθε ταμείο. Το ΕΚΤ, ως διαρθρωτικό ταμείο, ανταποκρίθηκε σε μια κατάσταση έκτακτης ανάγκης· το ΕΤΠ, ένα ταμείο έκτακτης ανάγκης, στήριξε εκείνους που αντιμετώπιζαν τις μεγαλύτερες δυσχέρειες επανένταξης.

39. Στην πραγματικότητα, το ΕΤΠ και το ΕΚΤ παρεμβαίνουν ως συμπληρωματικά ταμεία τα οποία είτε παρέχουν μακροπρόθεσμη στρατηγική βοήθεια είτε ενεργούν ως εφάπαξ, χρονικά περιορισμένη και συγκεκριμένη ανταπόκριση σε μία έκτακτη ανάγκη αναδιάρθρωσης.

ΠΛΑΙΣΙΟ 2

ΕΤΑΙΡΕΙΕΣ ΜΕΤΑΒΙΒΑΣΗΣ ΤΗΣ NOKIA — ΑΝΙΣΕΣ ΕΠΙΔΟΣΕΙΣ ΛΟΓΩ ΔΙΑΦΟΡΩΝ ΣΤΟ ΧΡΟΝΟΔΙΑΓΡΑΜΜΑ

Η εταιρεία κινητής τηλεφωνίας Nokia έκλεισε τις εγκαταστάσεις της στο Μπόχουμ (Βόρεια Ρηνανία-Βεστφαλία) στις 30 Ιουνίου 2008. Στη συνέχεια, συστάθηκαν τρεις εταιρείες μεταβίβασης (όπως ονομάζονται σύμφωνα με το γερμανικό δίκαιο) προκειμένου να τακτοποιήσουν προσωρινά τους απολυθέντες εργαζομένους.

Η πρώτη εταιρεία μεταβίβασης (στηρίχθηκε αποκλειστικά από χρηματοδότηση του ΕΚΤ) συστάθηκε τον Ιούνιο του 2008, επτά μήνες προτού η Γερμανία υποβάλει καν αίτηση στήριξης από το ΕΤΠ. Η εν λόγω εταιρεία σημείωσε ποσοστό επανένταξης 66 %. Η τρίτη και τελευταία εταιρεία μεταβίβασης συστάθηκε μόλις κατά την υποβολή αίτησης στήριξης από το ΕΤΠ, τον Φεβρουάριο του 2009 και πέτυχε ποσοστό επανένταξης 4,35 %.

Η υπόθεση Nokia είναι ιδιαιτέρως εύγλωττη, όχι διότι η χρηματοδότηση του ΕΚΤ παρουσίασε τόσο καλύτερες επιδόσεις από του ΕΤΠ, αλλά επειδή το ΕΚΤ αποδείχθηκε ταχύτερο στην κινητοποίηση από το ΕΤΠ και έτσι απέδωσε καλύτερα αποτελέσματα επανένταξης. Πράγματι, το ΕΤΠ μόνο χρειάστηκε να μεριμνήσει για δυσκολότερες περιπτώσεις προσώπων τα οποία δεν μπόρεσαν να επανενταχθούν επιτυχώς από τις προηγούμενες εταιρείες μεταβίβασης.

ΓΕΡΜΑΝΙΑ

40. Η διαχειριστική αρχή δεν θεώρησε εφικτή μια σύγκριση μεταξύ διαφόρων συνόλων στοιχείων σχετικά με την επανένταξη. Ως εκ τούτου, ούτε εντόπισε συγκρίσιμη στατιστική ομάδα πληθυσμού για την ομάδα των δικαιούχων ΕΤΠ ούτε προέβη σε σύγκριση με τα συνολικά ποσοστά επανένταξης σε ομοσπονδιακό επίπεδο.

ΔΑΝΙΑ

41. Λόγω της έλλειψης στοιχείων, δεν κατέστη δυνατή η σύγκριση μεταξύ των αποτελεσμάτων όσον αφορά την επανένταξη των συμμετεχόντων σε σχέδια ΕΤΠ και των γενικών ποσοστών επανένταξης εκτός των ελεγχθεισών υποθέσεων.

ΙΡΛΑΝΔΙΑ

42. Έρευνες που διενήργησε η διαχειριστική αρχή κατέληξαν στο συμπέρασμα ότι, κατά το ίδιο χρονικό διάστημα, το ποσοστό απασχόλησης για τους απολυθέντες εργαζομένους οι οποίοι δεν τύγχαναν στήριξης από το ΕΤΠ ήταν υψηλότερο από το ποσοστό απασχόλησης των δικαιούχων ΕΤΠ. Η διαφορά στα ποσοστά απασχόλησης μπορεί εν μέρει να εξηγηθεί από το γεγονός ότι ορισμένα άτομα δεν ολοκλήρωσαν τους κύκλους κατάρτισης ή εκπαίδευσης.

43. Ωστόσο, σύμφωνα με τη διαχειριστική αρχή, πιθανή αιτία για το χαμηλότερο ποσοστό επανένταξης του ΕΤΠ στην Ιρλανδία είναι οι διαφορές μεταξύ των χαρακτηριστικών των απολυθέντων εργαζομένων, καθώς οι εργαζόμενοι με τις περισσότερες δεξιότητες βρήκαν θέση εργασίας χωρίς τη βοήθεια του ΕΤΠ.

ΛΙΘΟΥΑΝΙΑ

44. Τα αποτελέσματα όσον αφορά την επανένταξη του ΕΤΠ ποίκιλλαν σημαντικά μεταξύ των σχεδίων ΕΤΠ, ανάλογα με τα εφαρμοσθέντα μέτρα και την ομάδα-στόχο στην οποία απευθύνονταν, γεγονός το οποίο κατέστησε αδύνατη μια άμεση σύγκριση.

ΕΠΙΤΡΟΠΗ

45. Πληροφορίες παρακολούθησης ήταν διαθέσιμες μόνο στην Επιτροπή, υπό μορφή τελικών εκθέσεων του ΕΤΠ, έξι μήνες μετά τη λήξη της περιόδου εφαρμογής. Ωστόσο, ως αποτέλεσμα της ασυνέπειας και της έλλειψης αξιοπιστίας των στοιχείων σχετικά με την επανένταξη (βλέπε σημεία 25 έως 44), οι εν λόγω εκθέσεις εμποδίζουν κάθε εύλογη σύγκριση μεταξύ διαφορετικών υποθέσεων ΕΤΠ ή μεταξύ των μέτρων που εφαρμόστηκαν σε κάθε υπόθεση.

46. Ειδικότερα, οι τελικές εκθέσεις δεν παρέχουν εις βάθος ανάλυση της φύσης και του ποσοστού των επιδομάτων που κατεβλήθησαν ή ανελήφθησαν για όλες τις υποθέσεις ΕΤΠ που έχουν εγκριθεί μέχρι στιγμής. Επιπλέον, η βάση δεδομένων της Επιτροπής δεν παρείχε ούτε τη δυνατότητα εντοπισμού των επιμέρους μέτρων ΕΤΠ και των πιστώσεων χρηματοδότησής τους ούτε δείκτες επιδόσεων όπως αριθμητικά στοιχεία σχετικά με τη συμμετοχή ή ποσοστά επανένταξης. Επίσης, δεν παρέχονται πληροφοριακά στοιχεία σχετικά με τα επιμέρους μέτρα ΕΚΤ ή τα εθνικά μέτρα τα οποία προηγήθηκαν των μέτρων ΕΤΠ ή λειτούργησαν συμπληρωματικά προς αυτά.

ΤΟ ΕΝΑ ΤΡΙΤΟ ΤΗΣ ΧΡΗΜΑΤΟΔΟΤΗΣΗΣ ΤΟΥ ΕΤΠ ΚΑΛΥΠΤΕΙ ΤΑ ΕΘΝΙΚΑ ΚΑΘΕΣΤΩΤΑ ΣΤΗΡΙΞΗΣ ΤΟΥ ΕΙΣΟΔΗΜΑΤΟΣ ΤΩΝ ΕΡΓΑΖΟΜΕΝΩΝ, ΧΩΡΙΣ ΕΥΡΩΠΑΪΚΗ ΠΡΟΣΤΙΘΕΜΕΝΗ ΑΞΙΑ

47. Η ευρωπαϊκή προστιθέμενη αξία υπερβαίνει την έννοια της απλής προστιθέμενης αξίας. Μπορεί να οριστεί ως η αξία που προσθέτει μια ενέργεια της ΕΕ στην αξία που θα είχε δημιουργηθεί από τα κράτη μέλη εάν ενεργούσαν μεμονωμένα. Ειδικότερα, οι δαπάνες από τον προϋπολογισμό της ΕΕ πρέπει να προσφέρουν σαφή και ορατά οφέλη για την ΕΕ και τους πολίτες της, τα οποία, λόγω της κλίμακας ή των αποτελεσμάτων της προτεινόμενης ενέργειας, επιτυγχάνονται καλύτερα σε επίπεδο ΕΕ [24].

48. Το Συνέδριο παραπέμπει ειδικότερα στον ορισμό του ΟΟΣΑ σχετικά με τα ενεργητικά προγράμματα για την αγορά εργασίας [25]. Κατά συνέπεια, μέτρα που αποσκοπούν στη βελτίωση της προοπτικής των δικαιούχων να βρουν αμειβόμενη απασχόληση ή αυξάνουν με άλλο τρόπο την ικανότητα βιοπορισμού τους χαρακτηρίζονται ενεργητικά και, συνεπώς, θεωρούνται ότι πληρούν τις προϋποθέσεις για προσφορά ευρωπαϊκής προστιθέμενης αξίας. Τα μέτρα αυτά περιλαμβάνουν όχι μόνον υπηρεσίες όπως η κατάρτιση, η ενίσχυση για αυτοαπασχόληση, η καθοδήγηση και η επανατοποθέτηση, αλλά και επιδόματα κινητικότητας και εκπαιδευτικές επιχορηγήσεις, καθώς και επιδόματα που χορηγούνται στο πλαίσιο του ΕΤΠ και συνήθως δεν υπάρχουν στο πλαίσιο του συστήματος επιδομάτων ανεργίας του κράτους μέλους.

49. Αντιθέτως, τα μέτρα στήριξης του εισοδήματος των εργαζομένων, τα οποία συνίστανται σε επιδόματα ανεργίας και προγράμματα πρόωρης συνταξιοδότησης, δεν μπορεί να θεωρηθεί ότι προσφέρουν ευρωπαϊκή προστιθέμενη αξία. Πράγματι, η στήριξη του εισοδήματος των εργαζομένων δεν αποτελεί "ενεργητικό" μέτρο για την αγορά εργασίας [26] και, επιπλέον, μειώνει το μερίδιο των εν λόγω μέτρων στη δέσμη του ΕΤΠ. Στην ενδιάμεση αξιολόγηση, η Επιτροπή είχε ήδη αναφέρει ότι, κατά μέσο όρο, μόλις το 26 % των δαπανών του ΕΤΠ συνίστατο σε μέτρα κατάρτισης [27].

50. Όπως εμφαίνει ο πίνακας 3 κατωτέρω, κοινό χαρακτηριστικό μεταξύ των οκτώ ελεγχθεισών υποθέσεων είναι ότι περιλάμβαναν μέτρα ΕΤΠ προς στήριξη του εισοδήματος, τα οποία θα είχαν χρηματοδοτηθεί ούτως ή άλλως από τα κράτη μέλη, ανεξάρτητα από την παρέμβαση του ΕΤΠ. Ο αντίκτυπος αυτού του είδους παρέμβασης ΕΤΠ είναι η κάλυψη μέρους του κόστους του συστήματος επιδομάτων ανεργίας των κρατών μελών και δεν υπάρχει προστιθέμενη αξία σε τέτοιου είδους παρέμβαση εκτός της πρόσθετης χρηματοδότησης για τα κράτη μέλη εκ μέρους της ΕΕ.

ΠΙΝΑΚΑΣ 3

ΑΝΑΛΥΣΗ ΤΗΣ ΧΡΗΜΑΤΟΔΟΤΗΣΗΣ ΕΤΠ ΑΝΑ ΕΙΔΟΣ ΕΞΑΤΟΜΙΚΕΥΜΕΝΟΥ ΜΕΤΡΟΥ ΣΤΙΣ ΟΚΤΩ ΕΛΕΓΧΘΕΙΣΕΣ ΥΠΟΘΕΣΕΙΣ ΕΤΠ

Πηγή: ΕΕΣ, βάσει των διαθέσιμων στοιχείων από τη ΓΔ Απασχόλησης, Κοινωνικών Υποθέσεων και Κοινωνικής Ένταξης και τις αρχές των κρατών μελών.

| Nokia | Karmann | Danfoss | Odense | Dell | SR Technics | AB Snaige | Construction |

DE | DK | IE | LT |

ευρώ | % | ευρώ | % | ευρώ | % | ευρώ | % | ευρώ | % | ευρώ | % | ευρώ | % | ευρώ | % |

Ενεργητικά μέτρα | Κατάρτιση/επανακατάρτιση | 1926538 | 20 % | 2324115 | 24 % | 2368478 | 31 % | 6877045 | 33 % | 6596330 | 50 % | 2307271 | 52 % | 70283 | 19 % | 96040 | 9 % |

Συνδρομή για αναζήτηση εργασίας και γενικές πληροφορίες | 661139 | 7 % | 1126894 | 12 % | 100256 | 1 % | 1530203 | 7 % | 192412 | 1 % | 24748 | 1 % | - | - | - | - |

Κίνητρα απασχόλησης και πρόσληψης | - | - | - | - | - | - | 612081 | 3 % | - | - | - | - | 17073 | 5 % | 51426 | 5 % |

Υποστηριζόμενη απασχόληση και επανεκπαίδευση | - | - | - | - | - | - | - | - | - | - | - | - | 136407 | 37 % | 450720 | 43 % |

Επιχειρηματικότητα και πρωτοβουλίες έναρξης δραστηριότητας | 22159 | 0 % | 7198 | 0 % | 2488 | 0 % | 1369129 | 7 % | 3283375 | 25 % | 586570 | 13 % | 33963 | 9 % | 322552 | 31 % |

Λοιπά μέτρα | - | - | - | - | - | - | - | - | 218090 | 2 % | 27420 | 1 % | - | - | 661 | 0 % |

|

Στήριξη εισοδήματος | 7117315 | 73 % | 6076406 | 64 % | 5294117 | 68 % | 10485906 | 50 % | 2940682 | 22 % | 1464435 | 33 % | 109457 | 30 % | 135123 | 13 % |

|

Σύνολο | 9727151 | 100 % | 9534613 | 100 % | 7765339 | 100 % | 20874364 | 100 % | 13230889 | 100 % | 4410444 | 100 % | 367182 | 100 % | 1056480 | 100 % |

ΤΑ ΜΕΤΡΑ ΣΤΗΡΙΞΗΣ ΤΟΥ ΕΙΣΟΔΗΜΑΤΟΣ ΤΩΝ ΕΡΓΑΖΟΜΕΝΩΝ ΑΠΟΤΕΛΟΥΝ ΤΗΝ ΠΛΕΙΟΝΟΤΗΤΑ ΤΩΝ ΣΥΓΧΡΗΜΑΤΟΔΟΤΟΥΜΕΝΩΝ ΔΑΠΑΝΩΝ ΓΙΑ ΤΟ ΗΜΙΣΥ ΤΩΝ ΕΛΕΓΧΘΕΙΣΩΝ ΥΠΟΘΕΣΕΩΝ

51. Για κάθε μία από τις υποθέσεις του ελεγχθέντος δείγματος, το Συνέδριο υπολόγισε τα ποσά της χρηματοδότησης ΕΤΠ που ανελήφθησαν για τα διάφορα είδη μέτρων, και ιδίως για τη στήριξη του εισοδήματος των εργαζομένων (βλέπε πίνακα 3).

52. Σε έξι από τις οκτώ υποθέσεις που παρουσιάζονται στον πίνακα 3, οι δέσμες μέτρων του ΕΤΠ περιλάμβαναν σχετικά υψηλό ποσοστό στήριξης του εισοδήματος. Πράγματι, στη Γερμανία και τη Δανία, σε μία υπόθεση στην Ιρλανδία και σε μία στη Λιθουανία, άνω του ενός τρίτου της συνολικής αξίας των αντίστοιχων δεσμών εξατομικευμένων μέτρων αφορούσε στήριξη του εισοδήματος.

53. Στις συγκεκριμένες υποθέσεις που ελέγχθηκαν στη Γερμανία και τη Δανία, τα μέτρα κατάρτισης που στόχευαν στην ανάπτυξη νέων δεξιοτήτων ή την αναβάθμιση των δεξιοτήτων των απολυθέντων εργαζομένων αντιστοιχούσαν μόλις στο ένα τρίτο ή και λιγότερο των αντίστοιχων δεσμών μέτρων ΕΤΠ. Ωστόσο, τα μέτρα στήριξης του εισοδήματος υπό μορφή επιδομάτων ανεργίας ή ισοδυνάμων αντιστοιχούσαν στο 50 % έως 73 %. Επιπλέον, στις υποθέσεις αυτές, δεν κατέστη δυνατό να προσδιοριστεί συστηματικά η σύνδεση μεταξύ της στήριξης του εισοδήματος ενός απολυμένου εργαζομένου και της αποτελεσματικής συμμετοχής του σε χρηματοδοτούμενο από το ΕΤΠ μέτρο για την αγορά εργασίας, όπως η κατάρτιση.

ΣΥΝΟΛΙΚΑ, ΤΑ ΜΕΤΡΑ ΣΤΗΡΙΞΗΣ ΤΟΥ ΕΙΣΟΔΗΜΑΤΟΣ ΤΩΝ ΕΡΓΑΖΟΜΕΝΩΝ ΑΝΤΙΣΤΟΙΧΟΥΝ ΣΤΟ ΕΝΑ ΤΡΙΤΟ ΤΩΝ ΔΑΠΑΝΩΝ ΠΟΥ ΑΠΟΔΙΔΟΝΤΑΙ

54. Ελλείψει ικανοποιητικής βάσης δεδομένων για τις υποθέσεις ΕΤΠ, το Συνέδριο εξέτασε τα στοιχεία που προέρχονται από τις αιτήσεις των κρατών μελών και τα οποία συγκέντρωσε η Επιτροπή για καθεμία από τις 89 υποθέσεις ΕΤΠ για τις οποίες υπήρχαν διαθέσιμα και συναφή στοιχεία. Διαπιστώθηκε (βλέπε πίνακα 4) ότι το 33 % της στήριξης του ΕΤΠ προς τους εργαζομένους (ήτοι πλην της τεχνικής συνδρομής προς τα κράτη μέλη) αποτελείτο από μέτρα στήριξης του εισοδήματος, όπως τα επιδόματα ανεργίας.

55. Διατέθηκε σε έξι κράτη μέλη το 29 % της συνολικής συγχρηματοδότησης του ΕΤΠ και το 89 % του συνόλου των μέτρων στήριξης του εισοδήματος που εγκρίθηκαν έως σήμερα. Επιπλέον της Γερμανίας και της Δανίας, στα εν λόγω έξι κράτη μέλη περιλαμβάνονται η Αυστρία, η Ιταλία, η Γαλλία και η Μάλτα [28].

56. Επίσης, το Συνέδριο επισημαίνει ότι η πρόταση της Επιτροπής για το επόμενο πολυετές δημοσιονομικό πλαίσιο επιζητεί τον περιορισμό της στήριξης από το ΕΤΠ υπό μορφή επιδομάτων, τα οποία περιλαμβάνουν τη στήριξη του εισοδήματος των εργαζομένων, σε ποσοστό 50 %, κατ’ ανώτατο όριο, κάθε δέσμης μέτρων ΕΤΠ [29].

ΠΙΝΑΚΑΣ 4

ΑΝΑΛΥΣΗ ΤΗΣ ΧΡΗΜΑΤΟΔΟΤΗΣΗΣ ΤΟΥ ΕΤΠ ΑΝΑ ΕΙΔΟΣ ΕΞΑΤΟΜΙΚΕΥΜΕΝΟΥ ΜΕΤΡΟΥ ΚΑΙ ΑΝΑ ΚΡΑΤΟΣ ΜΕΛΟΣ

Σημειώσεις:

- Όλα τα ποσά σε ευρώ στις 31 Δεκεμβρίου 2012.

- Δεν περιλαμβάνονται οι απορριφθείσες και αποσυρθείσες υποθέσεις.

Πηγή: ΕΕΣ, βάσει των διαθέσιμων στοιχείων της Επιτροπής για 89 εγκριθείσες αιτήσεις.

Κράτος μέλος | Μέτρα ΕΤΠ |

Ενεργητικά μέτρα | Στήριξη του εισοδήματος | Σύνολο |

ευρώ | % | ευρώ | % | ευρώ |

Αυστρία | 8234726 | 23 % | 27602090 | 77 % | 35836816 |

Γερμανία | 26038835 | 36 % | 46985923 | 64 % | 73024758 |

Ιταλία | 26736900 | 36 % | 46753250 | 64 % | 73490150 |

Γαλλία | 25857836 | 42 % | 35239500 | 58 % | 61097336 |

Μάλτα | 792920 | 62 % | 476942 | 38 % | 1269862 |

Δανία | 59405375 | 68 % | 27871817 | 32 % | 87277192 |

Τσεχική Δημοκρατία | 353171 | 74 % | 121292 | 26 % | 474463 |

Λιθουανία | 3273610 | 77 % | 969200 | 23 % | 4242810 |

Ισπανία | 61810966 | 88 % | 8288900 | 12 % | 70099866 |

Πολωνία | 1637795 | 92 % | 137050 | 8 % | 1774845 |

Ιρλανδία | 86027249 | 92 % | 7153436 | 8 % | 93180685 |

Ελλάδα | 3956000 | 93 % | 310000 | 7 % | 4266000 |

Ρουμανία | 4036200 | 93 % | 310000 | 7 % | 4346200 |

Σουηδία | 29242680 | 93 % | 2151000 | 7 % | 31393680 |

Πορτογαλία | 13739582 | 97 % | 464000 | 3 % | 14203582 |

Φινλανδία | 3783575 | 98 % | 94500 | 2 % | 3878075 |

Κάτω Χώρες | 35500765 | 100 % | - | - | 35500765 |

Βέλγιο | 27864008 | 100 % | - | - | 27864008 |

Σλοβενία | 3325370 | 100 % | - | - | 3325370 |

|

Σύνολο | 421617563 | 67 % | 204928900 | 33 % | 626546463 |

ΔΙΑΦΟΡΕΤΙΚΗ ΣΥΓΧΡΗΜΑΤΟΔΟΤΗΣΗ ΑΠΟ ΤΟ ΕΤΠ ΣΕ ΠΕΡΙΠΤΩΣΕΙΣ ΜΕ ΠΑΡΕΜΦΕΡΗ ΟΙΚΟΝΟΜΙΚΑ ΧΑΡΑΚΤΗΡΙΣΤΙΚΑ

57. Το Συνέδριο επεσήμανε ασυνεπή αποτελέσματα σε παρόμοιες οικονομικές περιστάσεις όσον αφορά μέτρα στήριξης του εισοδήματος των εργαζομένων στην περίπτωση της Γερμανίας, σε σύγκριση με την Αυστρία [30], οι οποίες αποτελούν τους δύο εντατικότερους χρήστες αυτού του είδους στήριξης του ΕΤΠ.

58. Η Γερμανία θεώρησε, όσον αφορά τη χρηματοδότηση του ΕΤΠ, ότι η διάρκεια των μέτρων κατάρτισης ή απόκτησης προσόντων αντιστοιχεί σε ελαφρώς λιγότερο από το ήμισυ του κανονικού χρόνου εργασίας των εργαζομένων [31]. Αντιθέτως, η Αυστρία θεώρησε ότι ανάλογα μέτρα αντιστοιχούσαν στο 100 % του κανονικού χρόνου εργασίας. Αυτό οφείλεται στο ότι, στο πλαίσιο του καθεστώτος βραχυπρόθεσμων επιδομάτων στην Αυστρία, η πλήρης απασχόληση ορίζεται ως το 50 % μόλις του κανονικού χρόνου εργασίας.

59. Ως συνέπεια των εν λόγω διαφορετικών εθνικών αποφάσεων, η συγχρηματοδότηση των βραχυπρόθεσμων επιδομάτων από το ΕΤΠ ήταν αναλογικά διπλάσια στις αυστριακές υποθέσεις σε σύγκριση με τις γερμανικές. Ωστόσο, το Συνέδριο επισημαίνει ότι η διαφορά αυτή στην απόφαση χρηματοδότησης του ΕΤΠ δεν επηρέασε τελικά τους εργαζομένους, δεδομένου ότι έλαβαν στο ακέραιο τα επιδόματα που προβλέπονταν στα εθνικά καθεστώτα.

Η ΔΙΑΔΙΚΑΣΙΑ ΕΓΚΡΙΣΗΣ ΤΟΥ ΕΤΠ ΕΙΝΑΙ ΥΠΕΡΒΟΛΙΚΑ ΧΡΟΝΟΒΟΡΑ ΓΙΑ ΤΑΜΕΙΟ ΕΚΤΑΚΤΗΣ ΑΝΑΓΚΗΣ

60. Προκειμένου να μεγιστοποιεί τον αντίκτυπό του, το ΕΤΠ πρέπει να είναι σε θέση να παρέχει τη χρηματοδοτική συνεισφορά του με ταχύτητα, ώστε να μπορούν οι πληγέντες εργαζόμενοι να επωφελούνται των χρηματοδοτούμενων μέτρων το συντομότερο δυνατό μετά την απόλυσή τους.

61. Αφού προσδιόρισε τη μέση διάρκεια της διαδικασίας έγκρισης, το Συνέδριο αξιολόγησε κατά πόσο μπορεί να συντομευθεί, λαμβάνοντας υπόψη τις διαφορετικές νομικές διατάξεις και τους κανόνες που πρέπει να τηρούνται.

62. Η διαδικασία έγκρισης του ΕΤΠ διαρκεί από τη στιγμή κατά την οποία ένα κράτος μέλος υποβάλλει επισήμως αίτηση έως ότου η Επιτροπή και η αρμόδια για τον προϋπολογισμό αρχή προβούν σε ανάληψη υποχρέωσης για τη χρηματοδοτική συνεισφορά σε υπόθεση ΕΤΠ. Μπορεί να χωριστεί σε διαδοχικά στάδια (τα οποία καλούνται κατωτέρω διαδικασία αξιολόγησης, διαδικασία προϋπολογισμού και διαδικασία εξουσιοδότησης), τα οποία διαρκούν συνολικά 41 εβδομάδες κατά μέσο όρο.

ΓΡΑΦΗΜΑ

ΣΧΗΜΑΤΙΚΗ ΠΑΡΟΥΣΙΑΣΗ ΤΗΣ ΔΙΑΔΙΚΑΣΙΑΣ ΕΓΚΡΙΣΗΣ ΤΟΥ ΕΤΠ

+++++ TIFF +++++

Η ΔΙΑΔΙΚΑΣΙΑ ΑΞΙΟΛΟΓΗΣΗΣ ΘΑ ΜΠΟΡΟΥΣΕ ΝΑ ΣΥΝΤΟΜΕΥΘΕΙ

63. Η διαδικασία αξιολόγησης αποτελείται από τη διαδικασία αξιολόγησης και τις διαδικασίες εσωτερικής διαβούλευσης της Επιτροπής, και οδηγεί στην έγκριση της πρότασης για έκδοση απόφασης από την αρμόδια για τον προϋπολογισμό αρχή. Διαρκεί κατά μέσο όρο 30 εβδομάδες.

64. Η διαδικασία αξιολόγησης διαρκεί κατά μέσο όρο 15 εβδομάδες, λαμβάνοντας ως αφετηρία την ημερομηνία της επίσημης αίτησης του κράτους μέλους, αλλά η διάρκειά της είναι πολύ μεγαλύτερη εάν ληφθεί υπόψη η άτυπη ανταλλαγή πληροφοριών μεταξύ της αρμόδιας αρχής του κράτους μέλους και της Επιτροπής.

65. Ένας από τους παράγοντες που αυξάνουν τη διάρκεια της διαδικασίας αξιολόγησης είναι η δυνατότητα που προβλέπει ο κανονισμός ΕΤΠ να συμπληρώνονται οι αιτήσεις των κρατών μελών οποτεδήποτε μετά την επίσημη υποβολή αίτησης. Ο καθορισμός χρονικού ορίου για τη δυνατότητα αυτή και η καταγραφή του οφέλους της καμπύλης εκμάθησης ενδέχεται να μειώσουν τις 15 εβδομάδες που είναι αναγκαίες για την αξιολόγηση των αιτήσεων των κρατών μελών τα οποία αντιμετωπίζουν καταστάσεις έκτακτης ανάγκης. Οι μεταγενέστερες εσωτερικές διαβουλεύσεις της Επιτροπής διαρκούν επίσης 15 εβδομάδες κατά μέσο όρο.

ΟΙ ΔΙΑΔΙΚΑΣΙΕΣ ΠΡΟΫΠΟΛΟΓΙΣΜΟΥ ΚΑΙ ΕΞΟΥΣΙΟΔΟΤΗΣΗΣ ΕΧΟΥΝ ΠΕΡΑΙΤΕΡΩ ΑΝΤΙΚΤΥΠΟ ΣΤΟΝ ΕΓΚΑΙΡΟ ΧΑΡΑΚΤΗΡΑ

66. Δεδομένου ότι το ΕΤΠ λειτουργεί εκτός του πολυετούς δημοσιονομικού πλαισίου, κάθε υπόθεση ΕΤΠ υπόκειται σε ειδική διαδικασία του προϋπολογισμού, προκειμένου να διατεθούν οι σχετικές πιστώσεις. Στην πράξη, αυτό σημαίνει ότι μόλις η Επιτροπή εντοπίσει επαρκή περιθώρια και/ή ακυρωθείσες αναλήψεις υποχρεώσεων, η απόφαση για τη χρησιμοποίησή τους πρέπει να ληφθεί από την αρμόδια για τον προϋπολογισμό αρχή [32]. Η εν λόγω διαδικασία του προϋπολογισμού απαιτεί πρόσθετο χρονικό διάστημα περίπου επτά εβδομάδων, που δεν είναι δυνατό να συμπτυχθεί περαιτέρω.

67. Στη συνέχεια, η διαδικασία εξουσιοδότησης ολοκληρώνει τη διαδικασία έγκρισης, οδηγώντας στην έκδοση της επίσημης απόφασης καταβολής χρηματοδοτικής συνεισφοράς. Η διάρκειά της, κατά μέσο όρο 4 εβδομάδες, συνδέεται στενά με τις διατάξεις του εσωτερικού κανονισμού της Επιτροπής [33]. Τέλος, κατόπιν της συμφωνίας, η χρηματοδοτική συνεισφορά καταβάλλεται στο οικείο κράτος μέλος.

Η ΔΙΑΔΙΚΑΣΙΑ ΕΓΚΡΙΣΗΣ ΤΟΥ ΕΤΠ ΔΕΝ ΟΛΟΚΛΗΡΩΝΕΤΑΙ ΕΓΚΑΙΡΩΣ

68. Εν κατακλείδι, η διαδικασία έγκρισης είναι πολύ χρονοβόρα, ιδίως δεδομένου ότι το ΕΤΠ υποτίθεται πως είναι ταμείο έκτακτης ανάγκης. Στην ενδιάμεση έκθεση αξιολόγησης, οι αξιολογητές ήδη επεσήμαναν το 2011 στην Επιτροπή ότι η μακρά διαδικασία έγκρισης του ΕΤΠ θα μπορούσε να θεωρηθεί υπερβολικά αργή ώστε να προσφέρει μηχανισμό πραγματικά "ταχείας ανταπόκρισης" σε περιόδους κρίσης.

69. Η διάρκεια ολόκληρης της διαδικασίας έγκρισης είναι κατά μέσο όρο 11 εβδομάδες μεγαλύτερη σε σύγκριση με μια συνήθη απόφαση χρηματοδότησης της Επιτροπής.

ΤΕΛΙΚΩΣ, Η ΑΡΜΟΔΙΑ ΓΙΑ ΤΟΝ ΠΡΟΫΠΟΛΟΓΙΣΜΟ ΑΡΧΗ ΕΝΕΚΡΙΝΕ ΟΛΑ ΤΑ ΣΧΕΔΙΑ ΠΟΥ ΥΠΕΒΑΛΕ Η ΕΠΙΤΡΟΠΗ

70. Η αρμόδια για τον προϋπολογισμό αρχή ενέκρινε όλες τις προτάσεις που υπέβαλε η Επιτροπή. Μόνο μία από τις 114 αιτήσεις που υπεβλήθησαν συνολικά έχει απορριφθεί. Αυτό είναι πιθανό να οφείλεται στην πολύ αποτελεσματική υποστήριξη της Επιτροπής προς τα κράτη μέλη κατά το στάδιο της υποβολής αιτήσεων. Πράγματι, και στις οκτώ ελεγχθείσες υποθέσεις, το Συνέδριο διαπίστωσε την ύπαρξη επαρκών αποδεικτικών στοιχείων όσον αφορά την αποτελεσματική υποστήριξη προς τα κράτη μέλη.

71. Επιπλέον, καμία από τις αρχές των κρατών μελών που υπεβλήθησαν σε έλεγχο ή σε εποπτεία δεν εξέφρασε δυσαρέσκεια έναντι της υπηρεσίας της Επιτροπής που ήταν αρμόδια για το ΕΤΠ. Αντιθέτως, επεσήμαναν ζητήματα σχετικά με τη διαδικασία του ΕΤΠ συνολικά παρά σχετικά με την ποιότητα της στήριξης.

ΣΥΜΠΕΡΑΣΜΑΤΑ ΚΑΙ ΣΥΣΤΑΣΕΙΣ

72. Το Συνέδριο έχει επίγνωση της ανάγκης έκφρασης αλληλεγγύης εκ μέρους της ΕΕ προς τους εργαζομένους που πλήττονται από απολύσεις λόγω αλλαγών στα χαρακτηριστικά του παγκόσμιου εμπορίου. Ωστόσο, το Συνέδριο δεν έχει πεισθεί ότι όλα τα χαρακτηριστικά του ισχύοντος μηχανισμού ΕΤΠ είναι τα πλέον ενδεδειγμένα για την παροχή ειδικής στήριξης με ευρωπαϊκή προστιθέμενη αξία στους απολυθέντες εργαζομένους.

ΕΞΑΤΟΜΙΚΕΥΜΕΝΑ ΚΑΙ ΚΑΛΑ ΣΥΝΤΟΝΙΣΜΕΝΑ ΜΕΤΡΑ ΠΡΟΣΦΕΡΘΗΚΑΝ ΣΕ ΟΛΟΥΣ ΣΧΕΔΟΝ ΤΟΥΣ ΕΠΙΛΕΞΙΜΟΥΣ ΕΡΓΑΖΟΜΕΝΟΥΣ

73. Σχεδόν όλοι οι επιλέξιμοι εργαζόμενοι κατέστη δυνατό να ωφεληθούν από εξατομικευμένα μέτρα ΕΤΠ. Ωστόσο, σε ορισμένες περιπτώσεις, απολυθέντες εργαζόμενοι που απασχολούνταν κατά το παρελθόν από τους προμηθευτές πληγείσας επιχείρησης δεν συμπεριλήφθηκαν στη στήριξη του ΕΤΠ (σημεία 14 έως 18).

74. Κατά γενικό κανόνα, η στήριξη του ΕΤΠ ήταν καλά συντονισμένη με το ΕΚΤ και τα εθνικά μέτρα για την αγορά εργασίας, καθ’ όσον τα υφιστάμενα μέτρα συμπληρώνονταν από πρόσθετα μέτρα ΕΤΠ που είχαν σχεδιαστεί ειδικά για την αντιμετώπιση των αναγκών των εργαζομένων (σημεία 19 έως 21).

75. Ενώ σκοπός του ΕΚΤ είναι η αντιμετώπιση μακροχρόνιων διαρθρωτικών ανισορροπιών, το ΕΤΠ σχεδιάστηκε για την αντιμετώπιση βραχυπρόθεσμων και συγκεκριμένων καταστάσεων έκτακτης ανάγκης. Μολονότι το ΕΚΤ δεν έχει σχεδιαστεί για την αντιμετώπιση απρόβλεπτων γεγονότων, όλα τα μέτρα στο πλαίσιο του κανονισμού ΕΤΠ μπορούν να εφαρμόζονται εξίσου στο πλαίσιο του ΕΚΤ. Ορισμένα κράτη μέλη προτίμησαν να προσφύγουν στο ΕΚΤ αντί του ΕΤΠ λόγω του υψηλότερου ποσοστού συγχρηματοδότησης, της ταχύτερης εκτέλεσης και της διαθεσιμότητας προχρηματοδότησης, καθώς και της χρονοβόρας διαδικασίας έγκρισης και των πιο περιοριστικών όρων στο πλαίσιο του ΕΤΠ (σημεία 22 έως 24).

Η ΕΠΑΝΕΝΤΑΞΗ ΣΤΗΝ ΑΠΑΣΧΟΛΗΣΗ ΤΩΝ ΕΡΓΑΖΟΜΕΝΩΝ ΠΟΥ ΕΤΥΧΑΝ ΣΤΗΡΙΞΗΣ ΤΟΥ ΕΤΠ ΔΕΝ ΜΠΟΡΕΙ ΝΑ ΕΚΤΙΜΗΘΕΙ ΑΞΙΟΠΙΣΤΑ

76. Υπάρχουν στοιχεία σχετικά με την επανένταξη, αλλά δεν είναι αρκετά ακριβή, συνεπή ή αναλυτικά προκειμένου να εξαχθούν συμπεράσματα. Ως εκ τούτου, δεν μπόρεσαν να πραγματοποιηθούν ούτε χρήσιμες συγκρίσεις ούτε συγκριτική αξιολόγηση μεταξύ των μέτρων ΕΤΠ στο πλαίσιο μιας υπόθεσης ΕΤΠ, μεταξύ διαφορετικών υποθέσεων ΕΤΠ ή μεταξύ υποθέσεων ΕΤΠ και άλλων ενεργητικών προγραμμάτων για την αγορά εργασίας. Δεν τέθηκαν ποσοτικοί στόχοι επανένταξης (σημεία 25 έως 46).

ΣΥΣΤΑΣΗ 1

Προκειμένου να βελτιωθεί η ποιότητα των πληροφοριακών στοιχείων σχετικά με τα επιτεύγματα στις διάφορες υποθέσεις και με την αποτελεσματικότητα των μέτρων στήριξης των απολυθέντων εργαζομένων, τα κράτη μέλη και η Επιτροπή πρέπει να λάβουν τα αναγκαία μέτρα προκειμένου να εξασφαλιστεί η διαθεσιμότητα ενημερωμένων και αξιόπιστων δεδομένων για την παρακολούθηση της επίτευξης των στόχων και τη σύγκριση των αποτελεσμάτων των διαφόρων μέτρων.

ΤΟ ΕΝΑ ΤΡΙΤΟ ΤΗΣ ΧΡΗΜΑΤΟΔΟΤΗΣΗΣ ΤΟΥ ΕΤΠ ΚΑΛΥΠΤΕΙ ΤΑ ΕΘΝΙΚΑ ΚΑΘΕΣΤΩΤΑ ΣΤΗΡΙΞΗΣ ΤΟΥ ΕΙΣΟΔΗΜΑΤΟΣ ΤΩΝ ΕΡΓΑΖΟΜΕΝΩΝ, ΧΩΡΙΣ ΕΥΡΩΠΑΪΚΗ ΠΡΟΣΤΙΘΕΜΕΝΗ ΑΞΙΑ

77. Το ΕΤΠ προσέφερε ευρωπαϊκή προστιθέμενη αξία στις περιπτώσεις κατά τις οποίες χρησιμοποιήθηκε για τη συγχρηματοδότηση υπηρεσιών για απολυθέντες εργαζομένους ή επιδομάτων που συνήθως δεν υπάρχουν στο πλαίσιο των συστημάτων επιδομάτων ανεργίας των κρατών μελών. Πρόκειται ειδικότερα για ενεργητικά μέτρα που αποσκοπούν στη βελτίωση της προοπτικής των δικαιούχων να βρουν αμειβόμενη απασχόληση ή αυξάνουν με άλλο τρόπο την ικανότητα βιοπορισμού τους, όπως η κατάρτιση, η ενίσχυση για αυτοαπασχόληση, η καθοδήγηση και η επανατοποθέτηση, τα επιδόματα κινητικότητας και οι εκπαιδευτικές επιχορηγήσεις (σημεία 47 έως 49).

78. Ωστόσο, σε όλες τις ελεγχθείσες υποθέσεις, το Συνέδριο εντόπισε μέτρα στήριξης του εισοδήματος των εργαζομένων τα οποία θα είχαν χρηματοδοτηθεί από τα κράτη μέλη ούτως ή άλλως. Κατά συνέπεια, το Συνέδριο θεωρεί ότι μόνο τα μέτρα κατάρτισης και τα άμεσα ενεργητικά μέτρα στήριξης των απολυθέντων εργαζομένων προσφέρουν ευρωπαϊκή προστιθέμενη αξία εκτός της πρόσθετης χρηματοδότησης για τα κράτη μέλη. Οι δέσμες των 16 από τα 19 κράτη μέλη που επωφελήθηκαν από το ΕΤΠ περιλάμβαναν μέτρα στήριξης του εισοδήματος. Τα μέτρα στήριξης του εισοδήματος αντιστοιχούσαν στο 33 % των δαπανών που αποδόθηκαν για όλες τις υποθέσεις ΕΤΠ (σημεία 50 έως 56).

79. Η Επιτροπή δεν παρακολούθησε επαρκώς το βάρος των μέτρων στήριξης των εργαζομένων (σημεία 45 έως 46). Επιπλέον, διαφορετικές αποφάσεις κρατών μελών μπορούν να καταλήξουν σε διαφορετική συγχρηματοδότηση από το ΕΤΠ για παρεμφερή μέτρα στήριξης του εισοδήματος (σημεία 57 έως 59).

ΣΥΣΤΑΣΗ 2

Το Ευρωπαϊκό Κοινοβούλιο, το Συμβούλιο και η Επιτροπή πρέπει να εξετάσουν το ενδεχόμενο περιορισμού της χρηματοδότησης της ΕΕ σε μέτρα που ενδέχεται να προσφέρουν ευρωπαϊκή προστιθέμενη αξία, αντί να χρηματοδοτούν ήδη υπάρχοντα εθνικά καθεστώτα στήριξης του εισοδήματος των εργαζομένων.

Η ΔΙΑΔΙΚΑΣΙΑ ΕΓΚΡΙΣΗΣ ΤΟΥ ΕΤΠ ΕΙΝΑΙ ΥΠΕΡΒΟΛΙΚΑ ΧΡΟΝΟΒΟΡΑ ΓΙΑ ΤΑΜΕΙΟ ΕΚΤΑΚΤΗΣ ΑΝΑΓΚΗΣ

80. Η διαδικασία έγκρισης του ΕΤΠ είναι πολύ χρονοβόρα. Το γεγονός αυτό έχει αποτρεπτικό αποτέλεσμα όσον αφορά την προσφυγή στο ΕΤΠ και, κατά συνέπεια, παρεμποδίζει την έκφραση αλληλεγγύης εκ μέρους της ΕΕ προς τους απολυθέντες εργαζομένους στους οποίους απευθύνεται.

81. Επιπλέον, η ανάγκη μιας διαδικασίας προϋπολογισμού αυξάνει τη συνολική διάρκεια της διαδικασίας έγκρισης (σημεία 60 έως 69).

ΣΥΣΤΑΣΗ 3

Το Ευρωπαϊκό Κοινοβούλιο, το Συμβούλιο και η Επιτροπή πρέπει να εξετάσουν, ως εναλλακτική λύση αντί του καθεστώτος ΕΤΠ, τη δυνατότητα προσαρμογής του πλαισίου του ΕΚΤ, προκειμένου να στηρίζει ταχύτερα εργαζομένους που πλήττονται από μαζικές απολύσεις.

Η παρούσα έκθεση εγκρίθηκε από το Τμήμα II, του οποίου προεδρεύει ο κύριος Harald NOACK, Μέλος του Ελεγκτικού Συνεδρίου, στις 10 Ιουνίου 2013.

Για το Ελεγκτικό Συνέδριο

+++++ TIFF +++++

Vítor Manuel da Silva Caldeira

Πρόεδρος

[1] Κανονισμός (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση (ΕΕ L 406 της 30.12.2006, σ. 1), όπως τροποποιήθηκε με τον κανονισμό (ΕΚ) αριθ. 546/2009 του Ευρωπαϊκού Κοινοβουλίου και του Συμβουλίου, της 18ης Ιουνίου 2009 (ΕΕ L 167 της 29.6.2009, σ. 26) - από κοινού: "κανονισμός ΕΤΠ". Βλέπε άρθρο 3 "Επιλέξιμες ενέργειες".

[2] Έως τις 30 Μαΐου 2009, το κατώτατο όριο ήταν 1000 απολυθέντες εργαζόμενοι.

[3] Άρθρα 1 και 2 του κανονισμού ΕΤΠ. Δυνάμει του κανονισμού (ΕΚ) αριθ. 546/2009, το κριτήριο της κρίσης εφαρμόστηκε όντως μόνον από τις 18 Ιουνίου 2009 έως τις 31 Δεκεμβρίου 2011.

[4] Έως τις 31 Δεκεμβρίου 2012, τα κράτη μέλη είχαν υποβάλει 114 αιτήσεις, εκ των οποίων δέκα υπήρξαν ανεπιτυχείς (μία απορρίφθηκε από την Επιτροπή και εννέα αποσύρθηκαν από το αιτούν κράτος μέλος) και 15 βρίσκονταν ακόμη στο πλαίσιο της διαδικασίας έγκρισης του ΕΤΠ.

[5] Σύμφωνα με τα άρθρα 1 και 10 του κανονισμού ΕΤΠ, το ποσοστό συγχρηματοδότησης ΕΤΠ ήταν 65 % για όλες τις αιτήσεις που υπεβλήθησαν από την 1η Μαΐου 2009 έως τις 31 Δεκεμβρίου 2011. Πριν και μετά από την περίοδο αυτή, το ποσοστό συγχρηματοδότησης ήταν 50 %.

[6] COM(2011) 608 τελικό, της 6ης Οκτωβρίου 2011.

[1001] Όλες οι ονομασίες υποθέσεων ΕΤΠ που αναφέρονται ανωτέρω είχαν καθοριστεί αυστηρά από την Επιτροπή. Παρουσιάζονται στην ιστοσελίδα του ΕΤΠ, στον ιστότοπο της ΓΔ Απασχόλησης, Κοινωνικών Υποθέσεων και Κοινωνικής Ένταξης της Επιτροπής (http://ec.europa.eu/social/), αλλά και στη στατιστική απεικόνιση του ΕΤΠ (2007-2011) που δημοσίευσε η Επιτροπή. Σε περίπτωση που οι ονομασίες υποθέσεων ΕΤΠ αναφέρονται άμεσα ή έμμεσα σε ονομασίες επιχειρήσεων, ο αναγνώστης δεν πρέπει να συνδέσει τις επιχειρήσεις αυτές με οποιαδήποτε δήλωση στην παρούσα ειδική έκθεση ούτε με οποιαδήποτε δήλωση του Συνεδρίου που αφορά την παρούσα ειδική έκθεση. Οι επιχειρήσεις που αναφέρονται δεν είναι ούτε δικαιούχοι ΕΤΠ ούτε διαχειριστές των ελεγχθεισών υποθέσεων ΕΤΠ.

[7] Ενδιάμεση αξιολόγηση του Ευρωπαϊκού Ταμείου Προσαρμογής στην Παγκοσμιοποίηση: τελική έκθεση, που υπεβλήθη από τη GHK στη ΓΔ Απασχόλησης, Κοινωνικών Υποθέσεων και Κοινωνικής Ένταξης, 2011 (http://ec.europa.eu/social).

[8] BenQ (Γερμανία), Nokia (Γερμανία), Castilla y Leon and Aragon (Ισπανία), Catalonia (Ισπανία), DELPHI (Ισπανία), Perlos (Φινλανδία), PSA suppliers (Γαλλία), Lombardy (Ιταλία), Piedmont (Ιταλία), Sardinia (Ιταλία), Tuscany (Ιταλία), Alytaus tekstile (Λιθουανία), Textiles (Μάλτα), Lisbon-Alentejo (Πορτογαλία) και North-Centre (Πορτογαλία).

[9] Η ενδιάμεση αξιολόγηση είχε ήδη επισημάνει ορισμένες δυσχέρειες στον εντοπισμό των απολυμένων εργαζομένων των προμηθευτών που επλήγησαν. Βλέπε ενδιάμεση αξιολόγηση, σ. 100.

[10] Βλέπε άρθρο 5 του κανονισμού ΕΤΠ σχετικά με τις πληροφορίες όσον αφορά τον συντονισμό που απαιτούνται κατά το στάδιο της αίτησης και άρθρο 6 σχετικά με τη συμπληρωματικότητα και τον συντονισμό.

[11] Άρθρα 5, παράγραφος 3, και 6, παράγραφος 2, του κανονισμού (ΕΚ) αριθ. 1927/2006.

[12] Απάντηση που δόθηκε στις 19 Απριλίου 2010 από τον αρμόδιο Επίτροπο για θέματα Απασχόλησης και Κοινωνικών Υποθέσεων στην κοινοβουλευτική ερώτηση E-1230/2010.

[13] Βουλγαρία, Εσθονία, Κύπρος, Λετονία, Ουγγαρία και Σλοβακία. Η υψηλότερη εθνική συνεισφορά θεωρήθηκε σαφές εμπόδιο στην υποβολή αιτήσεων για χρηματοδότηση από το ΕΤΠ. Απαντήσεις στο ερωτηματολόγιο του ΕΕΣ προς τα κράτη μέλη που δεν χρησιμοποίησαν χρηματοδότηση του ΕΤΠ, Οκτώβριος 2012. Βλέπε επίσης το έγγραφο θεμάτων όσον αφορά τις μόνιμες αλλαγές που έγιναν το 2009 στον κανονισμό (ΕΚ) αριθ. 1927/2006, "Διαδικαστικές αλλαγές", 25- 26 Ιανουαρίου 2011.

[14] Απάντηση που δόθηκε στις 19 Απριλίου 2010 από τον αρμόδιο Επίτροπο για θέματα Απασχόλησης και Κοινωνικών Υποθέσεων στην κοινοβουλευτική ερώτηση E-1230/2010.

[15] Βουλγαρία, Κύπρος και Ουγγαρία.

[16] Βουλγαρία, Εσθονία, Κύπρος, Λετονία, Ουγγαρία και Σλοβακία.

[17] Αναφέρθηκε από την Εσθονία, τη Λετονία και την Ουγγαρία. Βλέπε επίσης το έγγραφο θεμάτων όσον αφορά τις μόνιμες αλλαγές που έγιναν το 2009 στον κανονισμό (ΕΚ) αριθ. 1927/2006, "Διαδικαστικές αλλαγές", 25- 26 Ιανουαρίου 2011.

[18] Σύμφωνα με την Επιτροπή, το ΕΚΤ στο Ηνωμένο Βασίλειο ανακατευθύνθηκε προς την παροχή κατάρτισης για τους απολυμένους εργαζομένους μετά από μαζικές απολύσεις.

[19] Η αίτηση για στήριξη από το ΕΤΠ υπεβλήθη στις 6 Οκτωβρίου 2011 και η τελική έκθεση δεν αναμένεται πριν από τις 5 Μαρτίου 2014.

[20] Υπόθεση Odense Steel Shipyard (I): η παρατήρηση αυτή επιβεβαιώθηκε από τον έλεγχο του Συνεδρίου επί δείγματος μεμονωμένων δικαιούχων που έτυχαν στήριξης από το ΕΤΠ. Στόχος ήταν να απασχολείται το 25 % των συμμετεχόντων έξι μήνες μετά τη λήξη των μέτρων ΕΤΠ. Ο στόχος αυτός επετεύχθη σχεδόν 11 μήνες νωρίτερα.

[21] Η παρατήρηση αυτή επιβεβαιώθηκε από την ανάλυση του ελέγχου επί δείγματος μεμονωμένων δικαιούχων που είχαν τύχει στήριξης από το ΕΤΠ στη Γερμανία, καθώς και από αξιολόγηση της 16ης Σεπτεμβρίου 2012 που ανατέθηκε από τη διαχειριστική αρχή, σ. 4· Bundesministerium für Arbeit und Soziales, Der Europäische Globalisierungsfonds in Deutschland: Eine Untersuchung und Bewertung seiner Umsetzung und Potenziale, Οκτώβριος 2012, σ. 2, 9, 10, 72, 88 (www.bmas.de).

[22] Βλέπε σημείο 51 της ειδικής έκθεσης αριθ. 17/2009 με τίτλο "Ενέργειες συγχρηματοδοτούμενες από το Ευρωπαϊκό Κοινωνικό Ταμείο στον τομέα της επαγγελματικής κατάρτισης των γυναικών", καθώς και σημεία 63 και 64 της ειδικής έκθεσης αριθ. 25/2012 με τίτλο "Υπάρχουν εργαλεία για την παρακολούθηση της αποτελεσματικότητας των δαπανών στο πλαίσιο του Ευρωπαϊκού Κοινωνικού Ταμείου για τους εργαζομένους μεγαλύτερης ηλικίας;" (http://eca.europa.eu).

[23] Ενδιάμεση αξιολόγηση, σ. 101 έως 102.

[24] Γνώμη αριθ. 1/2010 του ΕΕΣ με τίτλο "Βελτίωση της δημοσιονομικής διαχείρισης του προϋπολογισμού της Ευρωπαϊκής Ένωσης: κίνδυνοι και προκλήσεις" (http://eca.europa.eu).

[25] Ενεργητικά προγράμματα για την αγορά εργασίας —περιλαμβάνουν όλες τις κοινωνικές δαπάνες (εκτός της εκπαίδευσης), οι οποίες αποσκοπούν στη βελτίωση της προοπτικής των δικαιούχων να βρουν αμειβόμενη απασχόληση ή στην αύξηση με άλλο τρόπο της ικανότητας βιοπορισμού τους. Στην κατηγορία αυτή περιλαμβάνονται οι δαπάνες για τις δημόσιες υπηρεσίες απασχόλησης και τη δημόσια διοίκηση, κατάρτιση για την αγορά εργασίας, ειδικά προγράμματα για τη νεολαία κατά τη μετάβαση από το σχολείο στην εργασία, προγράμματα για την αγορά εργασίας με στόχο την παροχή ή την προώθηση της απασχόλησης για ανέργους και άλλους (πλην των νέων και των ατόμων με αναπηρία) και ειδικά προγράμματα για τα άτομα με αναπηρία (Ερμηνευτικός οδηγός για τη βάση δεδομένων του ΟΟΣΑ για τις κοινωνικές δαπάνες, ΟΟΣΑ, 2007, σ. 14).

[26] Εννοούνται στην περίπτωση αυτή όλες οι δαπάνες σε μετρητά προς αντιστάθμιση της ανεργίας. Περιλαμβάνονται πληρωμές σε απολυθέντες, από δημόσιους πόρους, και συντάξεις στους δικαιούχους πριν από την "κανονική" ηλικία συνταξιοδότησης, εάν οι πληρωμές αυτές καταβάλλονται επειδή είναι άνεργοι ή για λόγους πολιτικής για την αγορά εργασίας (Ερμηνευτικός οδηγός για τη βάση δεδομένων του ΟΟΣΑ για τις κοινωνικές δαπάνες, ΟΟΣΑ, 2007, σ. 15).

[27] Βλέπε έκθεση ενδιάμεσης αξιολόγησης, 8 Δεκεμβρίου 2011, σ. 42. Η ενδιάμεση αξιολόγηση πραγματοποιήθηκε για την Επιτροπή και βασίστηκε σε δείγμα 15 υποθέσεων που εγκρίθηκαν προτού τεθεί σε ισχύ η τροποποίηση του κανονισμού ΕΤΠ του 2009.

[28] Βλέπε επίσης πίνακα 4.

[29] Άρθρο 7, παράγραφος 1, του εγγράφου COM(2011) 608 τελικό.

[30] Υπόθεση Steiermark.

[31] Το ποσοστό αντιστοιχούσε σε συντελεστή που υπολογίστηκε βάσει τηλεφωνικής έρευνας που διεξήχθη για την αίτηση Nokia. Στη συνέχεια, ο συντελεστής εφαρμόστηκε σε όλες τις λοιπές υποθέσεις ΕΤΠ στη Γερμανία.

[32] Παράγραφος 28 της διοργανικής συμφωνίας μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση, 2006/C 139/01.

[33] Βλέπε άρθρα 13 έως 15 του εσωτερικού κανονισμού της Επιτροπής (C(2000) 3614 της 8ης Δεκεμβρίου 2000), όπως τροποποιήθηκε με την απόφαση 2010/138/Ευρατόμ της Επιτροπής, της 24ης Φεβρουαρίου 2010 (ΕΕ L 55 της 5.3.2010, σ. 60).

--------------------------------------------------